Κανονισμός (ΕΚ) αριθ. 969/2002 της Επιτροπής

της 6ης Ιουνίου 2002

για την τροποποίηση του κανονισμού (EΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (EΚ) αριθ. 796/2002 της Επιτροπής(2), και ιδίως το άρθρο 9,

Εκτιμώντας τα ακόλουθα:

(1) Για να εξασφαλιστεί η ομοιόμορφη εφαρμογή της συνδυασμένης ονοματολογίας, πρέπει να αποσαφηνιστούν τα "είδη γαντοποιίας (γάντια και γάντια χωρίς υποδιαίρεση δακτύλων που έχουν υποδοχή μόνο για τον αντίχειρα) εμποτισμένα, επιχρισμένα ή επικαλυμμένα από (κυψελώδη) πλαστική ύλη ή (κυψελώδες) καουτσούκ" που αναφέρονται στα κεφάλαια 39 και 40 της συνδυασμένης ονοματολογίας.

(2) Είναι απαραίτητο για το σκοπό αυτό να προστεθεί μια συμπληρωματική σημείωση 1 στο κεφάλαιο 39 και μια συμπληρωματική σημείωση 1 στο κεφάλαιο 40 της συνδυασμένης ονοματολογίας.

(3) Κατά συνέπεια πρέπει να τροποποιηθεί το παράρτημα I του κανονισμού (ΕΟΚ) αριθ. 2658/87.

(4) Οι διατάξεις που προβλέπονται στον παρόντα κανονισμό είναι σύμφωνες με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ακόλουθη συμπληρωματική σημείωση προστίθεται στο κεφάλαιο 39 του παραρτήματος I του κανονισμού (ΕΟΚ) αριθ. 2658/87: "1. Το κεφάλαιο 39 περιλαμβάνει τα είδη γαντοποιίας (γάντια και γάντια χωρίς υποδιαίρεση δακτύλων που έχουν υποδοχή μόνο για τον αντίχειρα) εμποτισμένα, επιχρισμένα ή επικαλυμμένα από κυψελώδη πλαστική ύλη υπό τον όρο ότι το ύφασμα χρησιμεύει μόνο ως υπόθεμα, ακόμα και αν είναι:

- κατασκευασμένα από υφάσματα (άλλα από εκείνα της κλάσης 5903) εμποτισμένα, επιχρισμένα ή επικαλυμμένα από κυψελώδη πλαστική ύλη ή

- κατασκευασμένα από υφάσματα μη εμποτισμένα, μη επιχρισμένα ή μη επικαλυμμένα που στη συνέχεια εμποτίζονται, επιχρίονται ή επικαλύπτονται από κυψελώδη πλαστική ύλη,

[σημείωση 2 α) 5) του κεφαλαίου 59]".

Άρθρο 2

Η ακόλουθη συμπληρωματική σημείωση προστίθεται στο κεφάλαιο 40 του παραρτήματος I του κανονισμού (ΕΟΚ) αριθ. 2658/87: "1. Το κεφάλαιο 40 περιλαμβάνει τα είδη γαντοποιίας (γάντια και γάντια χωρίς υποδιαίρεση δακτύλων που έχουν υποδοχή μόνο για τον αντίχειρα) εμποτισμένα, επιχρισμένα ή επικαλυμμένα από κυψελώδες καουτσούκ υπό τον όρο ότι το ύφασμα χρησιμεύει μόνο ως υπόθεμα, ακόμα και αν είναι:

- κατασκευασμένα από υφάσματα (άλλα από εκείνα της κλάσης 5906) εμποτισμένα, επιχρισμένα ή επικαλυμμένα από κυψελώδες καουτσούκ, ή

- κατασκευασμένα από υφάσματα μη εμποτισμένα, μη επιχρισμένα ή μη επικαλυμμένα που στη συνέχεια εμποτίζονται, επιχρίονται ή επικαλύπτονται από κυψελώδες καουτσούκ,

(σημείωση 4 τελευταία παράγραφος του κεφαλαίου 59)".

Άρθρο 3

Ο παρών κανονισμός αρχίζει να ισχύει την εικοστή μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Ιουνίου 2002.

Για την Επιτροπή

Frederik Bolkestein

Μέλος της Επιτροπής

(1) ΕΕ L 256 της 7.9.1987, σ. 1.

(2) ΕΕ L 128 της 15.5.2002, σ. 8.